泡泡交響曲

泡泡交響曲，喺北美洲叫泡泡龍II，係由TAITO開發嘅電子遊戲，1994年最先喺街機推出，1997年喺世嘉Saturn推出。

故仔
有一日Bubby、Bobby、Kulun、Coron四個人去咗圖書館，無意中打開咗一本畫冊。喺呢個時候，Hyper drunk將佢哋四個人變成泡泡龍並封印喺畫冊裏面。

四隻泡泡龍Bubblun、Bobblun、Kululun、Cororon要揾辦法變返人形，同埋返去原本嘅世界…

玩法
泡泡交響曲嘅玩法同之前嘅泡泡龍差唔多，都係要將畫面裏面所有敵人消滅。呢次加咗新嘅敵人角色，而咁多個關被分開成六個唔同嘅世界，每個世界嘅最後一關都要打大佬，同樣要飲魔法水先至能夠攻擊佢。打完一次大佬之後會出現下一個世界嘅門，通常係二揀一。

每個世界打大佬之前咁多關都隱藏住一個音符板，儲夠三個同一隻色嘅音符板就會變出一條同顏色嘅鎖匙，要行埋去先至算真正攞到。喺第五個世界打大佬之前，要揾齊嗮四條唔同顏色嘅鎖匙，唔係就開唔到通去第六個世界嘅門，並提早出現唔好嘅結局。

喺某啲上下有窿嘅關，喺「Hurry up!」嘅警告字句出現之後，會出現其中一個透明嘅"R""O""D"泡泡，儲齊呢三個泡泡就會出現一支棒，泡泡龍會變返做人，而剩低嘅敵人都會被消滅。

另外，遊戲有唔同嘅TAITO遊戲角色客串出場，包括奇奇怪界系列嘅小夜同埋太空侵略者嘅大炮等等，敵人俾佢哋掂到或者擊中就會被消滅。

泡泡交響曲喺Arcade History
泡泡龍維基泡泡交響曲
泡泡交響曲影片
泡泡交響曲線上遊戲

泡泡龍系列
街機遊戲
世嘉土星遊戲